Sebastiaan Bornauw

Sebastiaan Bornauw (s. 22. maaliskuuta 1999 Wemmel) on belgialainen jalkapalloilija, pelipaikaltaan keskuspuolustaja. Hän on pituudeltaan 191-senttimetrinen. Hän edustaa Englannin Valioliigassa pelaavaa Leeds Unitedia.

 Seurajoukkueura 

 Alkuvaiheet 
Bornauw syntyi Belgiassa, mutta asui lapsena isänsä töiden vuoksi myös Ranskassa ja Marokossa. Hän aloitti jalkapalloilun 8-vuotiaana marokkolaisseura Wydad Casablancan junioreissa. Muutettuaan takaisin Belgiaan Bornauw pelasi vuoden Denderin junioreissa, kunnes liittyi Anderlechtin junioriakatemiaan vuonna 2009.

 Anderlecht 
Bornauw nousi Anderlechtin junioreista edustusjoukkueeseen kaudella 2018–2019. Hän pelasi Belgian liigassa 24 ottelua, joissa hän teki yhden maalin, ja Eurooppa-liigassa neljä ottelua.

 1. FC Köln 
Elokuussa 2019 Bornauw siirtyi saksalaisseura Kölniin 7 miljoonan euron siirtosummalla. Hän pelasi kaudella 2019–2020 Bundesliigassa 28 ottelua, joissa hän teki kuusi maalia. Otteluistaan hän pelasi kaikki avauskokoonpanossa. Hän oli poissa yhdestä ottelusta varoitustilin täyttymisen vuoksi ja kahdesta ottelusta tultuaan Hoffenheimia vastaan toukokuussa pelatussa ottelussa ajetuksi suoraan ulos ottelun 26. minuutilla. Kaudella 2020–2021 hän pelasi 24 bundesliigaottelua ja teki niissä yhden maalin.

 VfL Wolfsburg 
Heinäkuussa 2021 Bornauw siirtyi Kölnistä saman sarjan VfL Wolfsburgiin viisivuotisella sopimuksella. Siirtosummaksi uutisoitiin bonukset mukaan lukien noin 17 miljoonaa euroa. Ensimmäisellä kaudellaan Wolfsburgissa Bornauw pelasi 27 bundesliigaottelua ja teki ensimmäisen ja kauden ainoaksi jääneen maalinsa 26. helmikuuta 2022 Borussia Mönchengladbachia vastaan. Mestarien liigassa hän debytoi 14. syyskuuta 2021 ottelussa Lilleä vastaan ja pelasi kaudella 2021–2022 kolme Mestarien liigan ottelua.

Kaudella 2022–2023 Bornauw pelasi 26 bundesliigaottelua ja teki kauden ainoan maalinsa 30. huhtikuuta 2023 ottelussa 1. FSV Mainzia vastaan. Seuraavalla kaudella hän pelasi Bundesliigassa 20 ottelua, mutta ei tehnyt niissä maaleja. Bornauw oli valtaosan kaudesta 2024–2025 sivussa useiden loukkaantumisten vuoksi ja pelasi Bundesliigassa vain 15 ottelua, joista kahdeksan avauskokoonpanossa, ja teki niissä kaksi maalia: ensimmäisen 31. elokuuta 2024 Holstein Kieliä vastaan ja toisen 22. syyskuuta 2024 Bayer Leverkusenia vastaan. Bornauw pelasi Wolfsburgissa neljän kauden aikana yhteensä 88 bundesliigaottelua sekä viisi Saksan cupin ottelua.

 Leeds United 
Heinäkuussa 2025 Bornauw siirtyi Englannin Valioliigaan kaudeksi 2025–2026 takaisin nousseeseen Leeds Unitediin 6 miljoonan euron siirtosummalla. Hän allekirjoitti Leeds Unitedin kanssa nelivuotisen sopimuksen.

 Maajoukkueura 
Bornauw pelasi Belgian eri nuorisomaajoukkueissa yli 40 ottelua. Hän pelasi alle 17-vuotiaiden EM-kilpailuissa 2016 ja alle 21-vuotiaiden EM-kilpailuissa 2019.

Belgian A-maajoukkueessa Bornauw debytoi 8. lokakuuta 2020 ystävyysottelussa Norsunluurannikkoa vastaan, jossa hän tuli vaihdosta kentälle Zinho Vanheusdenin tilalle ottelun 78. minuutilla. Ensimmäisen maaottelunsa Belgian avauskokoonpanossa hän pelasi kuukautta myöhemmin 11. marraskuuta 2020 Sveitsiä vastaan. Maaliskuussa 2022 hän pelasi yhden ystävyysottelun Burkina Fasoa vastaan ja maaliskuussa 2023 hän tuli vaihdosta kentälle EM-karsintaottelussa Ruotsia vastaan. Hän ei ole toistaiseksi sen jälkeen pelannut Belgian maajoukkueessa.

 Lähteet 

Luokka:Belgialaiset jalkapalloilijat
Luokka:Vuonna 1999 syntyneet
Luokka:Elävät henkilöt